# L’Heptaméron des nouvelles (1559)/Nouvelle 40
### NOVVELLE QVARANTIESME.

Ce seignevr pere de Rolãdine eut pluſieurs ſœurs, dont les vnes furent mariées bien richement, les autres religieuſes, & vne qui demeura en ſa maiſon, ſans eſtre mariée, plus belle que toutes les autres, ſans comparaiſon, laquelle ſon frere aimoit tant, qu’il n’auoit femme ny enfans qu’il preferaſt à elle. Auſsi fut demandée en mariage de beaucoup de bõs lieux : mais de peur de l’eſtranger, & par trop aimer ſon argent, n’y voulut iamais entendre, qui fut cauſe qu’elle paſſa grande partie de ſon aage ſans eſtre mariée, viuant treshonneſtement en la maiſon de ſon frere, ou il y auoit vn beau ieune gentil-homme, nourry de ſon enfance en ladicte maiſon, lequel auec l’aage creut en ſi grande beauté & vertu qu’il gouuernoit ſon maiſtre tout paiſiblement : de ſorte que quand il mandoit quelque choſe à ſa ſœur, c’eſtoit touſiours par ceſtuy lá. Et luy donna tant d’authorité & priuauté, l’enuoyant ſoir & matin vers elle, que par la longue frequentation s’engendra vne grande amitié entre eux. Mais le gentil-homme, craignant ſa vie s’il offenſoit ſon maiſtre, & la damoiſelle ſon honneur, ne prindrent en leur amitie autre contenance que de la parole, iuſques à ce que ce ſeigneur frere d’elle, luy diſt ſouuẽt, qu’il voudroit, qu’il luy euſt beaucoup couſté, & que le gentil-homme euſt eſté de meſme maiſon qu’elle : car il n’auoit iamais veu homme qu’il aimaſt tant pour ſon beau-frere, que luy. Il luy recita tant de fois ces propos, que les ayant debattuz auec ce gentil-homme, eſtimerent que, s’ils ſe marioient enſemble, on leur pardonneroit aiſément. Et amour, qui croit volontiers ce qu’il veult, leur feit entendre, qu’il ne leur en pouuoit que bien venir, & ſur ceſte eſperance, conclurent & parfeirent le mariage, ſans que perſonne en ſceuſt rien, qu’vn preſtre, & quelques femmes. Et apres auoir veſcu quelques années au plaiſir qu’homme & femme mariez peuuent prendre enſemble, comme l’vne des plus belles couples qui fuſt en la Chreſtienté, & de la plus grande & parfaicte amitié, fortune enuieuſe de veoir deux perſonnes ſi à leur aiſe, ne les y voulut ſouffrir : mais leur ſuſcita vn ennemy, qui eſpiant ceſte damoiſelle, apperceut ſa grande felicité, ignorãt toutesfois ce mariage. Et vint à dire à ſon frere, que le gẽtil-hõme, auquel il ſe fioit tant, alloit trop ſouuent en la chãbre de ſa ſœur, & aux heures que les hõmes n’y doiuent entrer. Ce qui ne fut creu pour la premiere fois, de la fiance qu’il auoit à ſa ſœur, & au gentil-homme. Mais l’autre rechercha tant de fois, comme celuy qui aimoit l’honneur de la maiſon, qu’on y meit vn guet tel, que les pauures gens, qui ne penſoient en nul mal, furent ſurprins. Car vn ſoir que le frere d’elle fut aduerty, que le gentil-homme eſtoit chez ſa ſœur, ſ’y en alla incontinent, & trouua les deux pauures aueuglez d’amour couchez enſemble : dont le deſpit luy oſta la parole, & en tirant ſon eſpée courut apres le gentil-homme pour le tuer : mais luy, qui eſtoit fort diſpos de ſa perſonne, s’en fuit tout en chemiſe, & ne pouuant eſchapper par la porte, ſe ietta par vne feneſtre dedans vn iardin. La pauure damoiſelle toute en chemiſe ſe ietta à genoux deuant ſon frere, & luy diſt : Monſieur, ſauuez la vie de mon mary : car ie l’ay eſpouſé, & s’il y a offenſe, n’en puniſſez que moy, par ce que ce qu’il en a faict, a eſté à ma requeſte. Le frere outré de courroux ne luy repondit, ſinon : Quand il ſeroit voſtre mary. cent mil fois, ſi le punirai-ie comme vn meſchant ſeruiteur, qui m’a trompé. En diſant cela ſe meit à la feneſtre, & cria tout haut qu’on le tuaſt, ce qui fut faict promptement par ſon commandement, deuant les yeux de luy, & de ſa ſœur. Laquelle voyant ce piteux ſpectacle, auquel nulle priere n’auoit ſceu remedier, parla à ſon frere, comme vne femme hors du ſens : Mon frere, ie n’ay pere ne mere, & ſuis en tel aage, que ie me puis marier à ma volonté. I’ay choiſi celuy que maintes fois vous m’auez dict, que voudriez que i’euſſe eſpouſé : & pour auoir faict voſtre cõſeil, ce que ie puis, ſelon la loy, faire ſans vous, vous auez faict mourir l’homme du monde, que vous auez le mieux aimé. Or puis qu’ainſi eſt que ma priere ne l’a peu garantir de la mort, ie vous ſupplie pour toute l’amitié, que m’auez iamais portée, me faire en ceſte meſme heure compagne de ſa mort, comme i’ay eſté de toutes ſes fortunes. Par ce moyen ſatisfaiſant à voſtre cruelle & iniuſte colere, vous mettrez en repos le corps & l’ame de celle, qui ne veult & ne peult viure ſans luy. Le frere, nonobſtant qu’il fuſt eſmeu iuſques à perdre la raiſon, ſi eut il tant de pitié de ſa ſœur, que, ſans luy accorder, ny denier ſa requeſte, la laiſſa. Et apres qu’il eut bien conſideré ce qu’il auoit faict, & entendu qu’il auoit eſpousé ſa ſœur, euſt bien voulu iamais n’auoir commis vn tel crime. Si eſt-ce que la crainte qu’il eut, que ſa ſœur en demandaſt iuſtice ou vengeance, luy feit faire vn chaſteau au milieu d’vne foreſt, auquel il la meit, & deffendit que aucun ne parlaſt à elle. Apres quelque temps pour ſatisfaire à ſa conſcience, eſſaya de la gaigner, & luy feit parler de mariage : mais elle luy manda qu’il luy auoit donné vn ſi mauuais diſner, qu’elle ne vouloit plus ſoupper de telle viande, & qu’elle eſperoit viure en ſorte, qu’il ne ſeroit point l’homicide du ſecond mary. Car à peine penſeroit elle, qu’il pardonnaſt à vn autre, d’auoir faict vn ſi meſchant tour à l’homme du monde qu’il aimoit le mieux. Et nonobſtant qu’elle fuſt foible & impuiſſante pour s’en venger, ſi eſperoit elle en celuy, qui eſtoit vray iuge, & qui ne laiſſe aucun mal impuni, auec le ſeul amour auquel elle vouloit vſer le demeurant de ſa vie en ſon hermitatage : ce qu’elle feit. Car iuſques à la mort, elle n’en bougea, viuant en telle patience & auſterité, qu’apres ſa mort chacun y couroit comme à vne ſaincte. Et depuis qu’elle fut treſpaſsée, la maiſon de ſon frere alla tellement en ruine, que de ſix fils, qu’il auoit, n’en demeura vn ſeul, & moururent tous fort miſerablemẽt, & à la fin l’heritage demeura (comme vous auez ouy en l’autre compte) à ſa fille Rolandine, laquelle auoit ſuccedé à la priſon faicte pour ſa tante.
Ie prie à Dieu, mes dames, que ceſt exemple vous ſoit ſi profitable, que nulle de vous ait enuie de ſe marier pour ſon plaiſir, ſans le conſentement de ceux, à qui lon doit porter obeïſſance. Car mariage eſt vn eſtat de ſi longue durée, qu’il ne doit eſtre cõmencé legerement, ne ſans l’opinion de noz meilleurs amis & parens. Encore ne le peult on ſi bien faire, qu’il n’y ait pour le moins autant de peine, que de plaiſir. En bonne foy diſt Oiſille, quãd il n’y auroit point de Dieu, ne de loy, pour apprendre les folles à eſtre ſages, ceſt exemple eſt ſuffiſante pour leur faire porter plus de reuerence à leurs parens, que de s’adreſſer à ſe marier à leur volonté. Si eſt-ce, ma dame, diſt Nomerfide, que celle, qui a vn bon iour en l’an, n’eſt pas toute ſa vie malheureuſe. Elle eut le plaiſir de veoir & parler longuement à celuy, qu’elle aimoit plus que ſoy meſme : & puis en eut la iouïſſance par mariage, ſans ſcrupule de conſcience. I’eſtime ce contentemẽt ſi grãd, qu’il me ſemble auoir paſſé l’ennuy qu’elle porta. Vous voulez donc dire, diſt Saffredent, que les femmes ont plus de plaiſir de coucher auec vn mary, que de deſplaiſir de le veoir tuer deuant leurs yeux. Ce n’eſt pas mon intention, diſt Nomerfide : car ie parlerois contre l’experience que i’ay des femmes. Mais i’entends qu’vn plaiſir non accouſtumé, comme d’eſpouſer l’homme du monde, que lon aime le mieux, doit eſtre plus grand, que de le perdre par mort, qui eſt choſe commune. Ouy, diſt Guebron, par mort naturelle : mais ceſte cy eſtoit trop cruelle : car ie trouue bien eſtrãge, veu que ce ſeigneur n’eſtoit ſon pere ny ſon mari, mais ſeulemẽt ſon frere, & qu’elle eſtoit en aage, que les loix permettent aux filles de ſe marier à leur volonté, comme il oſa exercer telle cruauté. Ie ne le trouue point eſtrange, diſt Hircan : car il ne tua pas ſa ſœur, qu’il aimoit tant, & ſur laquelle il n’auoit point de iuſtice : mais ſe print au gentil-hõme, lequel il auoit nourry cõme fils, & aimé comme frere : & apres l’auoir honnoré & enrichy en ſon ſeruice, pourchaſſa le mariage de ſa ſœur, choſe qui en rien ne luy appartenoit. Auſsi, diſt Nomerfide, le plaiſir n’eſt pas commun, ny acouſtumé, qu’vne femme de ſi grande maiſon eſpouſaſt vn gẽtil-homme ſeruiteur. Si la mort eſt eſtrange, le plaiſir auſsi eſt nouueau, & d’autãt plus grand, qu’il a pour ſon contraire l’opinion de tous les ſages hommes, & pour ſon aide le contentement d’vn cueur plein d’amour, & le repos de l’ame, veu que Dieu n’y eſt point offenſé. Et quant à la mort que vous dictes cruelle, il me ſemble, puis qu’elle eſt neceſſaire, que la plus briefue eſt la meilleure : car lon ſçait bien que ce paſſage lá eſt ineuitable. Mais ie tiens heureux ceux qui ne demeurent point longuement aux fauxbourgs, & qui de la felicité, qui ſe peut ſeule nommer en ce monde felicité, volent ſoudain à celle qui eſt eternelle. Qu’appellez vous les fauxbourgs de la mort ? diſt Simontault. Ceux qui ont beaucoup de tribulations en l’eſprit : ceux auſſi, qui ont eſté longuement malades, & qui par extremité & douleur corporelle ou ſpirituelle, ſont venuz à deſpriſer la mort, & trouuer ſon heure trop tardiue. Ie dy, que ceux lá ont paſſé par les fauxbourgs, & vous diront comme ſe nomment les hoſtelleries, ou ils ont plus crié que repoſé, & que ceſte dame ne pouuoit faillir de perdre ſon mary par mort : mais elle a eſté exempte par la colere de ſon frere de veoir ſon mary longuement malade ou faſché, & elle, conuertiſſant l’aiſe qu’elle auoit auec luy au ſeruice de noſtre ſeigneur, ſe pouuoit dire bien heureuſe. Ne faictes vous point cas, diſt Longarine, de la hõte qu’elle receut, & de ſa priſon ? I’eſtime, diſt Nomerfide, que la perſonne, qui aime parfaitement d’vn amour ioinct au commandement de ſon Dieu, ne cognoiſt honte ne deshonneur, ſinon quand elle deffault ou diminuẽ de la perfection de ſon amour : car la gloire de bien aimer ne cognoiſt nulle honte. Et quant à la priſon de ſon corps, ie croy, que pour la liberté de ſon cueur, qui eſtoit ioincte à Dieu & à ſon mary elle ne la ſentoit point : mais eſtimoit la ſolitude, treſgrande liberté : car qui ne peult veoir, ce qu’il aime, n’a plus grãd bien que d’y penſer inceſſamment. Et la priſon n’eſt iamais eſtroicte, ou la penſée ſe peult promener à ſon aiſe. Il n’eſt rien plus vray que ce que dit Nomerfide, diſt Simontault, mais celuy qui feit ceſte ſeparation par fureur, ſe deuoit dire malheureux : car il offenſoit Dieu, l’amour, & l’honneur. En bonne foy, diſt Guebron, ie m’esbahis des differentes amours des femmes, & voy bien que celles, qui ont plus d’amour, ont plus de vertu : mais celles qui en ont moins, ſe voulans feindre vertueuſes, le diſsimulẽt. Il eſt vray, diſt Parlamente, que le cueur honneſte enuers Dieu & les hommes, aime plus fort que celuy, qui eſt vicieux, & ne craint point que lon voye le fond de ſon intention. I’ay touſiours ouy dire, diſt Simontault, que les hommes ne doiuent point eſtre reprins de pourchaſſer les femmes : car dieu a mis au cueur de l’homme l’amour & la hardieſſe pour demander, & en celuy de la femme, la crainte & la chaſteté, pour refuſer. Si l’homme, ayant vsé des puiſſances, qui luy ſont données, a eſté puny, on luy tient tort : mais c’eſt grand cas, diſt Longarine, de l’auoir longuement loüé à ſa ſœur : & me ſemble que ce ſoit folie ou cruauté, à celuy qui garde vne fontaine, de loüer la beauté de ſon eau à vn qui languiſt de ſoif en la regardãt, & puis le tuër, quand il en veult prendre. Pour vray, diſt Parlamente, le feu fut occaſion d’allumer le feu par ſes douces paroles, qu’il ne deuoit point eſteindre à coups d’eſpée. Ie m’esbahis, diſt Saffredent, pourquoy lon trouue mauuais qu’vn ſimple gentil-homme, n’vſant d’autre force que de ſeruice, & non de ſuppoſitions, vienne à eſpouſer vne femme de grande maiſon : veu que les philoſophes tiennent, que le moindre homme du monde vault mieux, que la plus grande & vertueuſe femme, qui ſoit. Pource, diſt Dagoucin, que pour entretenir la choſe publicque en paix, lon ne regarde que les degrez des maiſons, les aages des perſonnes, & les ordonnances des loix, ſans priſer l’amour & les vertuz des hommes, à fin de ne confondre point la monarchie. Et de lá vient, que les mariages, qui ſont faicts entre pareils, & ſelon le iugement des hommes, & des parens, ſont bien ſouuent ſi differens de cueur, de complexions, & conditions, qu’en lieu de prendre vn eſtat pour mener à ſalut, ils entrent aux fauxbourgs d’enfer. Auſsi en a lon bien veu, diſt Guebron, qui ſe ſont prins par amour, ayans les cueurs, les conditions, & complexions ſemblables, ſans regarder à la difference des maiſons & du lignage, qui n’ont pas laiſſé de s’en repentir : car ceſte grande amitié indiſcrette, tourne ſouuent en ialouſie & en fureur. Il me ſemble, diſt Parlamente, que l’vn ny l’autre n’eſt louable, & que les perſonnes, qui ſe ſoumettent à la volonté de Dieu, ne regardent, ny à la gloire ny à l’auarice, ny à la volupté : mais pour vne amour vertueuſe, & du conſentement des parties, deſirent de viure en l’eſtat de mariage, comme Dieu & nature l’ordonnent. Et combien qu’il ne ſoit aucun eſtat ſans tribulation, ſi ay-ie veu ceux lá viure ſans repentence. Et nous ne ſommes pas ſi malheureux en ceſte compagnie, que nul de tous les mariez ne ſoit de ce nombre lá. Hircã, Guebron, Simontault, & Saffredent iurerent, qu’ils s’eſtoient mariez en pareille intention, & que iamais ne s’en eſtoient repẽtiz. Mais quoy qu’il en fuſt de la verité, celles à qui il touchoit en furent ſi contentes, que ne pouuans ouïr vn meilleur propos à leur gré, ſe leuerent pour en rendre graces & louange à Dieu, ou les religieux eſtoient preſts à dire veſpres. Le ſeruice fini, ſ’en allerent ſoupper, non ſans pluſieurs propos de leur mariage, qui durerẽt tout le long du ſoir, racomptans leurs fortunes qu’ils auoient euës, durant le prochats du mariage : mais pource que l’vn rompoit la parole de l’autre, lon n’a peu retenir les comptes tout du long, qui n’euſſent eſté moins plaiſans à eſcrire, que ceux qu’ils diſoient dans le pré. Si eſt-ce qu’ils y prindrent grand plaiſir, & s’y amuſerent tant que l’heure du coucher fut pluſtoſt venuë, qu’ils ne s’en apperceurent. Au moyen de quoy la dame Oiſille, ſentant l’heure de ſe retirer, donna occaſion à la compagnie d’en faire autant, chacun fort ioyeux de ſa part, meſmes les mariez, qui ne dormirent pas ſi long temps que les autres, pource qu’ils employerent vne partie de la nuict à racompter leurs amitiez paſſées, auec demonſtration de la preſente : ainſi la nuit ſe paſſa doucement iuſques au matin.